《居游行寄费廷玉》
元代·仇远

繁华钱塘郡，佳丽金陵州。
吾生抑何修，两地得居游。
杭也数年别，升也几月留。
钟山草堂灵，林壑殊清幽。
开窗眺龙湾，大江日东流。
凤皇非故台，不见白鹭洲。
冶城冢累累，青溪波悠悠。
长干塔尚在，瓦棺阁已休。
雨花峙岩颠，锦石烂不收。
层楼天下无，结构如龙舟。
六朝王气歇，故籞成荒丘。
至今秦淮上，尚闻商女讴。
山水如此佳，见有此客不。
怀古复思乡，日落川云浮。、
惜无老樊川，酒酣吟杜秋。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。